અમદાવાદ સહિત ગુજરાતના અનેક વિસ્તારોમાં અને એ પહેલા દેશના અનેક રાજ્યોમાં ‘કોઈ ગેંગ બાળકો ઉઠાવવા આવી છે' તેવી અફવા ફેલાય અને તેના પગલે ઉશ્કેરાયેલું જંગલી ટોળું નિર્દોષ લોકોને મોતને ઘાટ ઉતારતા હોય તેવી ઘટનાઓ ચોપડે નોંધાય. આખો ઘટનાક્રમ કોઈપણ શિક્ષિત અને જવાબદાર વ્યક્તિને અજૂગતી અને આશ્ચર્યજનક નથી લાગતી? આવી ઘટનાઓને ઇતિહાસ, સમાજશાસ્ત્ર અને મનોવિજ્ઞાન ‘માસ હિસ્ટેરિયા', સીધા શબ્દોમાં કહીએ તો સામૂહિક ઉન્માદ તરીકે લેખાવે છે. એક એવો ઉન્માદ જે લાખો લોકોને તેની લપેટમાં લઈ લે છે. આ ઉન્માદ અનેક નિર્દોષ લોકોનો ભોગ લે છે. એક સામાન્ય વ્યક્તિ તરીકે પાયાનો સવાલ એ થાય છે કે આવા ઉન્માદમાં લોકો કેમ લપેટાય છે? લોકોમાં એવો તો કેવો ભય ઘર કરી જાય છે કે લોકો પોતાને અસુરક્ષિત સમજે છે? શું કાયદો અને વ્યવસ્થા તંત્રમાંથી લોકોનો ભરોસો ઊઠી ગયો છે? બાળકો ઉઠાવવાની ઘટનાઓ બની જ હોય તો શું પોલીસને ખબર નથી? શું પોલીસ નિષ્ક્રિય છે? આવી ગેંગને પકડવાનું કામ પોલીસનું છે તો પછી શા માટે લોકો કાયદો પોતાના હાથમાં લઈ લે છે? એ જાણ્યા વગર ટોળા કોઈ ગુનેગાર છે કે નિર્દોષ એ જાણ્યા વગર જ કોઈને શા માટે મોતને ઘાટ ઉતારી દે છે?